Magazinele şi şcolile au fost închise pentru două zile în oraşul rus Belgorod, ca urmare a atacurilor pe care autorităţile de acolo le-au atribuit Ucrainei, relatează BBC.
Guvernatorul Belgorodului, Viaceslav Gladkov, a declarat că două persoane au murit - în timp ce continuă votul în alegerile pe care Vladimir Putin este sigur că le va câştiga.
Sistemele de apărare antiaeriană au doborât opt rachete ucrainene, a declarat Gladkov. Putin a acuzat Ucraina că încearcă să îi perturbe încercarea de a obţine un nou mandat de şase ani.
Elevii din Belgorod - care se află în apropiere de graniţa cu Ucraina - nu vor merge la şcoală luni şi marţi, a declarat guvernatorul. Centrele comerciale din Belgorod vor fi închise duminică şi luni, a adăugat el.
💥 Russia: Belgorod under assault from anti-Putin Russian liberation forces for the 3rd day. Various locations around the city on fire. pic.twitter.com/QYktWMSpZT
— Igor Sushko (@igorsushko) March 16, 2024
Gladkov a declarat că o femeie a fost ucisă într-o parcare în timp ce se afla cu fiul ei, când îşi plimbau câinele. "Medicii se luptă pentru viaţa fiului ei", a adăugat guvernatorul.
Belgorodul a fost ţinta mai multor atacuri ale Kievului.
Tot sâmbătă, guvernatorul regiunii Samara - la aproximativ 850 km sud-est de Moscova - a declarat că dronele ucrainene au vizat două rafinării de petrol.
Într-o postare pe Telegram, Dmitri Azarov a precizat că una dintre rafinării, în Syzran, a fost incendiată, dar nu au existat victime.
O sursă ucraineană a declarat pentru Reuters că serviciile de informaţii SBU ale Kievului au lovit trei rafinării Rosneft din regiunea Samara - în Syzran, Novokuibyshevsk şi Kuibyshevsk.